Peaminister

Kultuurikomisjon

Õiguskomisjon

Haridus- ja teadusministeerium

Fraktsioonid XIV Riigikogus

Eesti linnade ja valdade liit

05/04/2020

**Eesti Haridustöötajate Liidu arvamus 02.04.2020 Vabariigi Valitsuse algatatud eelnõu „Abipolitseiniku seaduse ja teiste seaduste muutmise seadus (COVID-19 haigust põhjustava viiruse SARS-Cov-2 levikuga seotud meetmed) 170 SE“ osas**

Eesti Haridustöötajate Liit avaldab arvamust seaduseelnõu § 20. Põhikooli- ja gümnaasiumiseaduse muutmine osa kohta.

Arvestades eriolukorda on Eesti õpetajate esindusorganisatsioon EHL seisukohal, et on täiesti asjakohane ja õigustatud seaduse (PGS) kooskõlla viimine eriolukorras õppetöö mõistlikuks korraldamiseks ja õpilaste toetamiseks ning selleks vajaliku paindlikkuse võimaldamine. EHL-i hinnangul need valitsuse algatatud PGS-i muudatused seda eesmärki (eriolukorras õppetöö korraldamine) ka täidavad.

Seaduseelnõu 170 SE pealkirja järgi käsitleb seaduseelnõu SARS-Cov-2-st põhjustatud eriolukorrast tulenevate meetmete kohaldamist. 170 SE seletuskirja sissejuhatus ütleb: „Eelnõusse on koondatud ministeeriumide ettevalmistatud seadusemuudatused, mis on vajalikud COVID-19 haigust põhjustava koroonaviiruse pandeemilise levikuga seotud mõjude ja tagajärgede leevendamiseks väljatöötatud meetmete elluviimiseks.“ Paraku ei ole PGS-i muudatuste punktid 1-4, mis käsitlevad kooli lõpetamise tingimusi ja korraldust, eelnõus 170 SE piiritletud eriolukorra ja vahetult eriolukorra järel kindlaks määratud perioodiga, vaid mõeldud alaliste seaduse muudatustena, mis ei lähe kokku ei seaduseelnõu pealkirja, seaduse seletuskirja sissejuhatusega ega hea tavaga.

EHL on seisukohal, et selliseid alalisi ja põhimõttelisi muudatusi ei tohi teha kriisi tingimustes. Hariduse ja eriti kooli lõpetamise küsimused on nii põhimõttelised ja pika mõjuga, et peaksid olema reguleeritud parlamentaarses riigis seaduse tasandil. Selliste muudatuste laiendamine ka tavaolukorrale vajavad haridusruumis pikemaajalist ja laiapõhjalisemat arutelu.

Kokkuvõttes: EHL on seisukohal, et seaduseelnõu 170 SE § 20. Põhikooli- ja gümnaasiumiseaduse muutmine on vajalik ja asjakohane eriolukorra tingimustes, kuid muudatused peavadki kehtima ainult eriolukorra ajal ja kindlaks määratud perioodil vahetult eriolukorra järel eriolukorra tagajärgede likvideerimiseks. Leiame, et antud muudatused võiks seadusesse sisse viia üldisemalt eriolukordade kohta, mitte ainult 2020. a eriolukorda silmas pidades.

EHL teeb ettepaneku sõnastada 170 SE SE § 20. Põhikooli- ja gümnaasiumiseaduse muutmine alljärnevalt:

§ 100​11​. Erisused seoses Eesti Vabariigi kehtestatud eriolukorraga

(1) Vabariigi Valitsus võib määrusega muuta eriolukorra ajal toimuva õppeaasta põhikooli või gümnaasiumi lõpueksamite osas käesoleva seaduse §-s 30 sätestatud põhikooli lõpetamise tingimusi ja §-s 31 sätestatud gümnaasiumi lõpetamise tingimusi.

(2) Eriolukorra ajal toimunud õppetegevuses omandatud ​teadmiste, oskuste ja vilumuste hindamisel võib ​kasutada kirjeldavat sõnalist hinnangut, millel puudub numbriline ekvivalent ning ​mida ei pea teisendama viiepallisüsteemis hinneteks.

Lugupidamisega

(allkirjastatud digitaalselt)

Reemo Voltri

EHL juhatuse esimees